ভারত সফরের আগে ডনাল্ড ট্রাম্পকে নিয়ে করা ভিডিও ট্যুইটে শেয়ার করেছেন
এটা প্রেসিডেন্ট ট্রাম্পের এতই পছন্দ হয়েছে, উনি ভিডিওটা রিট্যুইট করেছেন। ট্রাম্প লিখেছেন, ভারতে আমার দারুণ বন্ধুদের সঙ্গে দেখা করার জন্য উদগ্রীব হয়ে আছি।
ভারত সফরে রওনা হওয়ার কিছুক্ষণ আগে যুক্তরাষ্ট্রের প্রেসিডেন্ট ডনাল্ড ট্রাম্প তাঁকে নিয়ে করা একটা মজার ভিডিও ট্যুইটে শেয়ার করেছেন। দক্ষিণ ভারতের জনপ্রিয় সিনেমা "বাহুবলী ২"-এর নকল করে একজন ট্যুইটার একটি ছোট ভিডিও ক্লিপ বানিয়েছেন, যাতে নায়ক হিসেবে দেখানো হয়েছে প্রেসিডেন্ট ট্রাম্পকে। পিছনে বাহুবলী ফিল্মের গান বেজে চলেছে, জিও রে বাহুবলী.. আর সারা গায়ে বর্ম, মাথায় সোনার মুকুট, হাতে তরোয়াল, বীর যোদ্ধা কখনও রথে, কখনও ঘোড়ায় চড়ে রণাঙ্গনে বীরবিক্রমে লড়াই করছেন। যোদ্ধার ঘাড়ে ডনাল্ড ট্রাম্পের মাথা বসিয়ে দেওয়া হয়েছে। আর তাঁর রানীর ঘাড়ে বসেছে ফার্স্ট লেডি মেলানিয়া ট্রাম্পের মাথা। ভিডিওতে এক পলকের জন্য নরেন্দ্র মোদীকেও দেখা যাচ্ছে। এটা প্রেসিডেন্ট ট্রাম্পের এতই পছন্দ হয়েছে, উনি ভিডিওটা রিট্যুইট করেছেন। ট্রাম্প লিখেছেন, ভারতে আমার দারুণ বন্ধুদের সঙ্গে দেখা করার জন্য উদগ্রীব হয়ে আছি। এর দুঘন্টার মধ্যেই সেই ভিডিও ১৭ হাজার শেয়ার হয়েছে। ভিডিওর শেষে বার্তা ফুটে উঠেছে, "ইউএসএ অ্যান্ড ইন্ডিয়া ইউনাইটেড"- যুক্তরাষ্ট্রের সঙ্গে ভারতের একতা।